b'\n_START_ARTICLE_\nGiovanni Croce\n_START_SECTION_\nBakgrunn\n_START_PARAGRAPH_\nGiovanni Croce var f\xc3\xb8dt i Chioggia, en fiskerby p\xc3\xa5 Adriaterhavets kyst s\xc3\xb8r for Veneziz, samme by som Gioseffo Zarlino kom fra. Croce sang i guttekoret i katedralen i Choggia, hans talent ble oppdaget av Gioseffo Zarlino, som tok ham med da han var bare \xc3\xa5tte \xc3\xa5r der han s\xc3\xa5 virket som sanger ved guttekoret i San Marco i Venezia fra 1565._NEWLINE_I 1594 ble han forfremmet til visekapellmester og i 1603 til mestro di cappella. Croce var Baldassare Donatos etterf\xc3\xb8lger og ble selv etterfulgt av Giulio Cesare Martinengo, som igjen var Claudio Monteverdis forgjenger._NEWLINE_Giovanni Croce var katolsk prest - presteviet i 1585 - , og var tilknyttet kirken Santa Maria Formosa, muligens som sogneprest der. Samtidig sang han i San Marco.\n_START_SECTION_\nMusikk\n_START_PARAGRAPH_\nStilistisk var Croce mer p\xc3\xa5virket av Andrea Gabrieli enn av nev\xc3\xb8en Giovanni Gabrieli; Croce foretrakk emosjonell distanse, klarheten til Palestrina og den stort sett lettere karakteren til Andrea Gabrielis musikk. Croce fikk stor betydning for utviklingen av canzonettaen og madrigalkomedien og skrev store mengder sangbar og popul\xc3\xa6r musikk._NEWLINE_Croces kirkemusikk er hovedsakelig holdt i en konservativ venetiansk flerkorsstil \xc3\xa0 la Adrian Willaert og parodimesser i stilen til hans samtids romerske skole. Senere i karrieren skrev han likevel musikk i en mer fremadskuende stile concertato der han kombinerte innovasjonene til Viadana med flerkorsteknikken til den venetianske skolen. Han komponerte blant annet madrigaler, canzonetter, motetter og messer._NEWLINE_Canzonettaene og madrigalene til Croce fikk inflytelse i Nederlandene og i England, der de ble trykt opp i den andre Musica transalpina-boken (1597), en av samlingene som satte i gang den engelske den madrigalb\xc3\xb8lgen. Croces musikk var lenge popul\xc3\xa6r i England og for Thomas Morley var han \xc3\xa5 betrakte som en mesterkomponist; sannsynligvis var Croce den mest betydelige p\xc3\xa5virkningskilden til Morley. John Dowland bes\xc3\xb8kte Croce i Italia i 1590-\xc3\xa5rene._NEWLINE_Croce regnes som den f\xc3\xb8rste som publiserte verk med continuo-stemmer.'